《壶中天 其一 己亥腊月二十五日，雪中忆西泠梅花》
清代·陈祖绶

寒鸡催起，除围炉以外、他无佳致。三百树梅无觅处，不识故乡开未。

冻剖冰肤，寒镌玉骨，算一场花事。鸿泥馀印，更从何处游戏。

遥想旧迹孤山，空亭鹤放，闲却龙飞地。只此冰花零碎瓣，也作西湖滋味。

扫尽凡尘，生成色界，无极开图画。邮亭人便，一枝吾盼春寄。